钦定古今图书集成/理学汇编/字学典/第073卷 > 《曹士冕谱系杂说》 > 《叙说》
## 钦定古今图书集成/理学汇编/字学典/第073卷 > 《曹士冕谱系杂说》 > 《叙说》

太宗皇帝时，尝遣使购募前贤真迹，集为《法帖》十卷，
镂板而藏之。每有大臣进登二府，则赐以一本，其后
不赐。或传板本在御书院，往时禁中火灾板焚，遂不
复赐。或云：“板今在，但不赐尔。”故人间尤以官法帖为
难得。余得自薛公期，云“是家藏旧本”，今世人所有，皆
转相传模者也。

太宗文德化成，靖无他好，留意翰墨，润色太平。尝借
王氏所收书，以集《阁帖》十卷，内“郗愔”两行，“二十四日
帖”，乃此卷中者，而于“谢公帖亲跋”三字，以还王氏，其
帖在李玮家。

太宗万机之馀，留情翰墨，尝诏天下购募锺、王真迹，
集为《法帖》十卷，模刻以赐群臣。往时故相刘公沆在
长沙，以《官法帖》镂板，遂布于人间。后有尚书郎潘师
旦，又择其尤妙者别为卷第，与刘氏本并行。至予集
录古文，不敢辄以官本参入私集，遂于师旦所传，又
取其尤者散入录中，俾夫启帙披卷者时一得之，把
翫欣然，所以“忘倦”也。